Botha sê Kunz het sedertdien ŉ operasie ondergaan om die werwels weer in plek te kry, maar is tans steeds aan ŉ ventilator gekoppel wat hom help asemhaal. “Rudi se ma het gister vir my gesê hy kan 21 persent self asemhaal, so die ventilator moet nog die meeste van die werk doen. Hy is wakker, maar hy kan nie praat nie weens die pyp in sy keel,” het sy gesê.
“Sy ma het vir hom ŉ foto van die helikopter gewys wat hom na die hospitaal geneem het en het vir hom verduidelik wat gebeur het en dat hy ŉ operasie ondergaan het. Hy knip sy oë wanneer hulle met hom praat.”
ŉ Dreineringspyp help om die vog van Kunz se brein te dreineer om sodoende die drukking op sy brein te verlig. Voordat die drukking egter nie heeltemal weg is nie, kan dokters nie weet tot watter mate en hoe permanent sy verlamming is nie. “Ek dink Rudi het eintlik baie seerder gekry as wat ons onmiddellik besef het. Die stamp teen sy kop was erger as wat ons gedink het omdat almal aan die begin net op sy nek gefokus het.”